KKN ALOITE 12 -2021  
  
UIMAVALVOJA LEPPÄKORVEN MAAUIMALAAN

4.10.2021 klo 11:52 Julkinen

Palautteen antaja: Ari Tammi

3.5. Uimavalvoja Leppäkorven uimapaikalle 12 / 2021 – Ritva Bäckström VAS Ritva Bäckström esitteli asian: ALOITE UIMAVALVOJA LEPPÄKORVEN MAAUIMALAAN Korson Kyläneuvostolle on saapunut verkkosivuston kautta 30.6.2021 seuraava Ritva Bäckströmin lähettämä aloite: Päivämäärä: 30.06.2021 10:56 Asian otsikko: Uimavalvoja Leppäkorven maauimalaan ”Kerro mikä asia pitää korjata ja miksi?: Leppäkorven maauimala on kesäisin tärkeä keidas korsolaisille. Olemme kiitollisia kaupungille, joka on juuri uusinut suihkun ja laittanut alueen muutenkin hyvään kuntoon. Kauniina päivinä siellä on paljon lapsiperheitä uimassa ja viettämässä aikaa. Maauimala on kesäisin monille lapsille ainoa kohtuuetäisyydellä oleva uimapaikka, ja siellä käy paljon kouluikäisiä lapsia uimassa myös ilman huoltajia. Kesäkuun puolivälissä maauimalassa tapahtui surullinen onnettomuus, jossa 9-vuotias lapsi hukkui. Jotta tällaisilta tapauksilta vältyttäisiin jatkossa, esitän, että kaupunki järjestää Leppäkorven maauimalaan uimavalvonnan kesäkuukausiksi.” rbritvabackstrom@gmail.com Korson Kyläneuvoston toimitus on perehtynyt aloitteen sisältämään asiaan. Leppäkorven uimapaikan surullinen hukkumistapahtuma järkytti laajalti korsolaisia viime kesänä. Asiasta käytiin pitkään keskustelua sosiaalisessa mediassa. Korson Kyläneuvoston toimitus katsoo, että aloitteen ehdotus on varsin perusteltu. Kaupunki voinee hyvin työllistää kesäajaksi nuoria valvomaan Leppäkorven uimapaikan lapsia, huolehtimaan järjestyksestä sekä siitä, että vastaavaa ei enää kaupungin uimapaikalla tapahdu. PÄÄTÖSEHDOTUS Korson kyläneuvoston toimitus esittää, että kaupunki järjestää Leppäkorven maauimalaan uimavalvonnan kesäkuukausiksi. PÄÄTÖS Korson kyläneuvosto päätti esittää Vantaan kaupungille, että kaupunki järjestää Leppäkorven maauimalaan uimavalvonnan kesäkuukausiksi.

Palautteen liitteet

[2021 - 6 - 30 Uimavalvoja Leppäkorven uimapaikalle.docx](https://asiointi.vantaa.fi/palautteen-seuranta?p_p_id=feedbacktracking_WAR_yseserviceappngfeedbacktracking&p_p_lifecycle=2&p_p_state=normal&p_p_mode=view&p_p_cacheability=cacheLevelPage&p_p_col_id=column-1&p_p_col_count=1&p_p_resource_id=getFeedbackAttachment&_feedbacktracking_WAR_yseserviceappngfeedbacktracking_feedbackID=6535dcf704816b6d07b09583d9d9c253b583d734c1d1cc174c0a1550b00a046f&_feedbacktracking_WAR_yseserviceappngfeedbacktracking_attachmentID=33032) (16.37 kt)

Palautteen käsittelyhistoria

* 4.10. 11:52 - Lähetetty
* 8.11. 9:44 - Käsittelyssä
* **1.12. 14:21 - Valmis**

### VANTAAN KAUPUNGIN VASTAUS Vastaus palautteeseen

*23.11 klo 8:21 Julkinen*

*Hei.*

*Kiitos Leppäkorven uimarannan uinninvalvontaa koskevasta aloitteestanne. Uimarantojen kuluttajaturvallisuudesta vastaava viranomainen on Turvallisuus- ja kemikaalivirasto (Tukes). Liikunnan palvelualueella on harkittu uinninvalvonnan järjestämisen tarvetta Leppäkorvessa Tukesin suositusten pohjalta.*

*Vastuu lasten valvonnasta uimarannalla kuuluu aina lasten huoltajille. Uinninvalvonta ei poista tätä vastuuta. Uinninvalvonta ei myöskään pysty estämään kaikkia onnettomuuksia ja valvotuilla rannoillakin tapahtuu joka vuosi hukkumisia. Uinninvalvonnalla voi silti olla merkittävä vaikutus onnettomuuksien ennalta ehkäisyssä ja ensiavun antamisessa.*

*Tehtäväänsä asetetulla uinninvalvojalla ei saa olla mitään muita tehtäviä kuin uinninvalvontaan kuuluvat tehtävät. Järjestyksenvalvonta ei kuulu uinninvalvojien tehtäviin, vaan sitä varten on käytettävä järjestyksenvalvojia, vartijoita tai poliisia.*

*Uinninvalvontaan ei voida palkata ketä tahansa nuorta, vaan hänen on oltava tehtävään kelpoinen. Minimivaatimuksena Vantaan kaupungin uimarannoilla on uinninvalvojan testiuinnin suorittaminen, ensiaputaidot ja 18 v ikä.*

*Vantaan kaupungilla on ollut jo useamman vuoden ajan vaikeuksia löytää riittävä määrä päteviä uinninvalvojia Kuusijärven ja Vetokannaksen uimarannoille. Mikäli valvottavia rantoja tulee lisää, saattaa se johtaa uinninvalvojien määrän vähentämiseen ja valvonta-aikojen lyhentämiseen valvotuilla uimarannoilla.*

*Liikunnan palvelualue seuraa ensi kesänä mihin suuntaan Leppäkorven uimarannan kävijämäärät kehittyvät. Mikäli uimarannan käyttö kasvaa, pyrimme palkkaamaan uimarannalle uinninvalvojia kesällä 2023. Tämän edellytyksenä on, että kaupunki osoittaa budjetissa riittävän rahoituksen uinninvalvojien palkkaamiseen ja että päteviä uinninvalvojia onnistutaan rekrytoimaan riittävä määrä Kuusijärven, Vetokannaksen ja Leppäkorven uimarantojen uinninvalvonnan järjestämiseen.*

*Ystävällisin terveisin,****Emilia Kylänpää*** *Vantaan kaupunki  
Kaupunkikulttuuri  
liikunnan palvelualue*